ভারতের কেন্দ্রীয় ব্যাংক রিজার্ভ ব্যাংক অফ ইন্ডিয়ার গভর্নর উর্জিত প্যাটেল পদত্যাগ করেছেন
উর্জিতের নেতৃত্বে রিজার্ভ ব্যাংক কিছুতেই কেন্দ্রীয় অর্থমন্ত্রকের বশ্যতা স্বীকার করছে না বলে জেটলি এমনিতেই রুষ্ট হয়ে ছিলেন। শনিবার তিনি কড়া ভাষায় ওঁর সমালোচনা করেন। আজ সপ্তাহের প্রথম কাজের দিনে উর্জিত সাংবাদিকদের সামনে পদত্যাগের কথা ঘোষণা করেন।
ভারতের কেন্দ্রীয় ব্যাংক রিজার্ভ ব্যাংক অফ ইন্ডিয়ার গভর্নর উর্জিত প্যাটেল আজ বিকেলে পদত্যাগ করেছেন। আজ পদত্যাগের ঘোষণা আকস্মিকভাবে করলেও উর্জিত প্যাটেল গত কয়েক মাস ধরেই সরকারের ব্যবহারে অত্যন্ত ক্ষুব্ধ হয়ে ছিলেন। অক্টোবর মাসে তিনি ঘনিষ্ঠ মহলে পদত্যাগের একটা আভাসও দিয়েছিলেন। তাঁর ক্ষোভের আগুনে ঘি পড়েছে গত শনিবার স্বয়ং অর্থমন্ত্রী অরুণ জেটলির মন্তব্যে। উর্জিতের নেতৃত্বে রিজার্ভ ব্যাংক কিছুতেই কেন্দ্রীয় অর্থমন্ত্রকের বশ্যতা স্বীকার করছে না বলে জেটলি এমনিতেই রুষ্ট হয়ে ছিলেন। শনিবার তিনি কড়া ভাষায় ওঁর সমালোচনা করেন। আজ সপ্তাহের প্রথম কাজের দিনে উর্জিত সাংবাদিকদের সামনে পদত্যাগের কথা ঘোষণা করেন। ওঁর আগে বিশিষ্ট অর্থনীতিবিদ রঘুরাম রাজনের সঙ্গেও সরকারের বনিবনা হয়নি। তাই রিজার্ভ ব্যাংকের গভর্নর হিসেবে তাঁর কাজের মেয়াদ ফুরনোর পরে তাঁকে এক্সটেনশন না দিয়ে তাঁর ডেপুটি অর্জিতকে গভর্নর করা হয়। আগামী বছরের সেপ্টেম্বরে ওঁর কাজের মেয়াদ শেষ হওয়ার কথা। তার দশ মাস আগেই তিনি সরে দাঁড়ালেন। এঁর আগে রিজার্ভ ব্যাংকের আর কোনও গভর্নর মেয়াদ না ফুরোতে পদত্যাগ করেননি। কংগ্রেসের পক্ষ থেকে বলা হয়েছে, মোদী সরকার সিবিআইকে পঙ্গু করে দেওয়ার পর আরবিআইকেও ধ্বংস করতে চলেছে।